鄭遜志胡叔成謝鵬劉敦信萬廓鄔一唯和詩復用前韻
作者：王十朋
朝代：宋

paragraphs: 前日中秋一壺酒，交朋解散歸南畝。
把盃邀月止三人，中有客來從谷口。
首登詩壇出險語，張我孤軍真畏友。
重陽佳句更奇絕，西風猛向松關吼。
中庸伯始遥遥胄，穎然作賦吟詩手。
謝客篇章似春草，分得家傳才一斗。
句法天然自圓熟，長慶詩豪今有後。
妙齡能作老成語，必大奇兒亦希有。
鄔郡太守司馬孫，文與其人兩溫厚。
我與數子無薰蕕，文字相從十常九。